黄庭坚
饮城南即事
阴阴花柳一百五，吹空白绵乱红雨。
已看燕子飞入帘，未有黄莺学人语。
斗鸡走狗轻薄儿，衣裾相鲜气相许。
半是墦闲醉饱人，还家骄色羞妇女。
顾侯邀客出城南，晓蹋天街已尘土。
春风游丝人到狂，何况客醉日当午。
著作文章名誉早，不愧汉庭御史祖。
元城茂宰民父母，境不飞蝗河渡虎。
何侯家世看丰碑，墨摹万卷心奇古。
颍阴从事江左贤，八咏楼高风月苦。
刘郎曾眠武陵源，好在桃花迷虎所。
鄙夫漫有腹便便，懒书欲眠谁比数。
一笑相懽自难得，看朱成碧更起舞。
任他小儿拍手笑，插花走马及严鼓。
顾侯三酌似已多，明日花飞奈老何。